Controllo del progetto nella fase di gestione
Authors: Κουτλάκη Κωνσταντίνα 
Published: September 2023

Ο χρήστης ενός κτιρίου στη φάση διαχείρισης καλείται καθημερινά να ανταποκριθεί σε μια σειρά ενέργειες που αφορούν τη συμπεριφορά του σχετικά με ένα σωστό μοντέλο χρήσης, σε σχέση με τη τακτική και έκτακτη συντήρηση, αναβάθμιση, επαναχρησιμοποίηση και αποκατάσταση. Αυτές οι ενέργειες πρέπει να εκτελούνται από τον χρήστη χωρίς να διακυβεύονται τα τεχνικά, λειτουργικά χαρακτηριστικά και χαρακτηριστικά απόδοσης της πρωτότυπης μελέτης του κτιρίου. Γενικά,σε ένα ενεργειακά αποδοτικό έργο που είναι ιδιαίτερα «προσεκτικό» σε περιβαλλοντικά ζητήματα, συχνά εξοπλισμένο με παθητικά ηλιακά συστήματα και πολύπλοκα τεχνολογικά συστήματα, είναι απαραίτητη η άμεση εμπλοκή του χρήστη κατά τη διαχείριση, ως αποκλειστικός υπεύθυνος για τη φάση λειτουργίας μια κατασκευής. Συμβαίνει όμως ο χρήστης, ελλείψει συγκεκριμένων οργάνων και σχετικών κατευθυντήριων στοιχείων, να μην έχει τη γνώση και την τεχνική ωριμότητα για να μπορέσει να ενεργοποιήσει αποτελεσματικούς μηχανισμούς λήψης αποφάσεων για τη διατήρηση της ποιότητας του έργου. Με δεδομένο το παραπάνω συμπέρασμα, η έρευνα έχει ως γενικό στόχο τη δημιουργία δικτύου υποστήριξης του χρήστη – διαχειριστή του δομημένου χώρου που θα τον κάνει να αλληλεπιδρά και με τους υπόλοιπους συμμετέχοντες της διαδικασίας δόμησης. Αυτό το δίκτυο, που δημιουργήθηκε κυρίως για να υποστηρίξει τον χρήστη ως εργαλείο/οδηγό για τη διαχείριση ενός βιοκλιματικού κτιρίου, έχει καινοτόμο χαρακτήρα καθώς προωθεί την αμφίδρομη επικοινωνία σε πραγματικό χρόνο μεταξύ των επαγγελματιών όλων των εμπλεκομένων κατηγοριών (δηλαδή της ομάδας μελετητών, εργοληπτικής εταιρείας και της παραγωγής δομικών υλικών και υποσυστημάτων του κτιρίου καθώς και επαγγελματιών τεχνικών για τη συντήρησή του) με τον χρήστη–διαχειριστή κατά τη διαχείριση του κτιρίου. Ο ειδικός στόχος της έρευνας είναι να δημιουργηθεί ένα λειτουργικό εργαλείο, ένα λογισμικό (υπερκείμενο) τύπου SaaS (Software as a Service) στην υπηρεσία των χρηστών, ένα εργαλείο που συνδέει όλους τους επαγγελματίες της διαδικασίας κατασκευής (από τον σχεδιασμό έως τη διαχείριση) με τον χρήστη. Είναι ένα τεχνολογικό σύστημα που προορίζεται για να εφαρμοστεί σε κτίρια υψηλής καταληψιμότητας του τριτογενή τομέα (γραφεία, εμπορικές δραστηριότητες κ.λπ.) εξοπλισμένα με παθητικά ηλιακά συστήματα και σύστημα διαχείρισης ενέργειας τύπου BEMS (Building Energy Management Systems). Το σύστημα λειτουργεί ως φίλτρο πληροφοριών που βασίζεται σε δύο κύριες κατευθύνσεις λειτουργίας. Αυτή της «επικαιροποίησης της μελέτης» και αυτή της «ενημέρωσης από τη μελέτη». Ο σκοπός αυτού του προτεινόμενου εργαλείου που ονομάζεται «IIBC» Integrated Interactive Buildings Control tool, συνοδευόμενο επίσης από μια συγκεκριμένη επαγγελματική φιγούρα για τη χρήση του, είναι η παρακολούθηση και η επιθεώρηση του έργου, σε πραγματικό χρόνο, εξασφαλίζοντας στον χρήστη μια ολοκληρωμένη προσέγγιση διαχείρισης. Λειτουργεί σαν ένα ενδιάμεσο φίλτρο, το οποίο έχει και χαρακτηριστικά μιας δυναμικής τράπεζας πληροφοριών για τον εκάστοτε αρχιτεκτονικό οργανισμό και τους εμπλεκομένους χρήστες και επαγκελματίες. Οι αρμόδιοι μελετητές, εργολάβοι και αντιπρόσωποι της παραγωγής έχουν το καθήκον να το ενημερώνουν και να το επικαιροποιούν συνεχώς σε σχέση με τις δράσεις τους μέχρι και τη φάση υλοποίησης. Οι πληροφορίες αυτές φτάνουν στον τελικό δέκτη – χρήστη. Από την άλλη η αντίθετη κατεύθυνση ξεκινάει από τον δέκτη που θέτει σε πραγματικό χρόνο τα διάφορα ζητήματα επίλυσης προς το φίλτρο πληροφοριών και αυτό με τη σειρά του τα προσανατολίζει προς την εκάστοτε αρμόδια κατηγορία επαγγελματιών η οποία αλληλεπιδρά και είναι υποχρεωμένη να επιστρέψει την απάντηση- λύση ή πληροφορία προς στον χρήστη (πάντα διαμέσου του φίλτρου). Αυτό το εργαλείο όχι μόνο ασκεί έλεγχο για την συντήρηση και αναβάθμιση των υλικών και των τεχνολογικών συστημάτων μιας εγκατάστασης σε επίπεδο δομικών υλικών, ενεργειακό αλλά και δικτύων, αλλά ελέγχει και σε ευρύτερους όρους, με βάση την αλλαγή του περιβαλλοντικού πλαισίου και της λειτουργίας του έργου, την ελαχιστοποίηση του κόστους συντήρησης, τη μεγιστοποίηση της αποδοτικότητας και την αναβάθμιση ενός κτιρίου, με βάση την αξιολόγηση της υποκειμενικής κρίσης των χρηστών του καθώς και την επαλήθευση των συνθηκών της διαχείρισης του έργου από τους εμπλεκόμενους επαγγελματίες σύμφωνα με τις αρχικές προδιαγραφές της μελέτης.